Trump erken Russe sit wel agter kuberkrakery - Internasionaal - Republikein
Saturday, June 23rd, 07:33:23
Trump erken Russe sit wel agter kuberkrakery
Donald Trump aanvaar die Amerikaanse intelligensiegemeen­skap se gevolgtrekking dat Rusland agter die kuberaanvalle tydens Amerika se presidentsverkiesing sit, sê sy aangewese personeelhoof.
Die land se aangewese president kan moontlik optree in reaksie daarop.
Reince Priebus, Trump se aangewese personeelhoof, sê Trump glo Rusland het by die Demokratiese party se rekenaarstelsels ingebreek.
Priebus het egter nie uitgestippel of Trump glo die kuberkrakery is in opdrag van die Russiese president, Wladimir Poetin, uitgevoer nie.
“Hy aanvaar entiteite in Rusland was in hierdie spesifieke geval betrokke, dus is dit nie die kwessie nie,” het Priebus op Fox News Sunday gesê.
Dit was die eerste keer dat 'n senior lid van Trump se span erken het Rusland was agter die kuberkraking en die daaropvolgende onthulling van die Demokrate se e-posse tydens die presidentsverkiesing in 2016.
Trump het vroeër volgehou die Amerikaanse presidentsverkiesing is nie deur die Russe se inmenging in die land se rekenaarstelsels geraak nie.
Trump het eers dié beweringe afgemaak asook aantygings dat Rusland sodoende probeer het om hom te help om die verkiesing te wen. Hy het gesê dit kon net so wel China gewees het of 'n oorgewig kuberkraker in sy bed.
Met minder as twee weke voor sy amptelike inhuldiging as president, het Trump onder toenemende druk uit Republikeinse geledere gekom om die intelligensiegemeenskap se bevindinge oor die Russiese kuberkraking te aanvaar asook ander pogings deur Moskou om die verkiesing te beïnvloed.
'n Belangrike toets vir die Republikeinse steun vir Trump kom vandeesweek. Die eerste bevestigingsverhore oor sy keuses vir sy kabinet vind plaas.
In 'n Amerikaanse intelligensieverslag is verlede week gesê Poetin het 'n gesofistikeerde veldtog, wat kuber­aanvalle insluit, van stapel gestuur om Hillary Clinton, die Demokrate se kandidaat, te verguis en om Trump te steun.
Die verslag is in opdrag van Barack Obama, die uittredende president, saamgestel. Volgens die verslag is bevind dat stemgetalle nie deur die Russe se inmenging beïnvloed is nie, maar dit kon nie bepaal word of dit die uitslag van die stemmery op enige ander manier geraak het nie.
Trump is Vrydag deur die hoofde van die Amerikaanse intelligensieagent­skappe oor die volledige geklassifiseerde verslag ingelig.